NARIADENIE KOMISIE (ES) č. 757/2009
z 18. augusta 2009,
ktorým sa mení a dopĺňa nariadenie (ES) č. 1189/2008, ktorým sa ustanovujú podrobné pravidlá uplatňovania dovozných colných kvót v roku 2009 na výrobky z mäsa z mladého hovädzieho dobytka („baby beef“) s pôvodom v Chorvátsku, Bosne a Hercegovine, Bývalej juhoslovanskej republike Macedónsko, Srbsku, Kosove a Čiernej Hore
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 144 ods. 1 a článok 148 písm. a) v spojení s jeho článkom 4,
keďže:
(1)
V súlade s nariadením Komisie (ES) č. 1189/2008 (2) sa ku všetkým žiadostiam o dovozné povolenia v rámci kvót uvedených v článku 1 uvedeného nariadenia musí pripojiť osvedčenie o pravosti vydané orgánmi vyvážajúcej krajiny alebo vyvážajúceho colného územia. Zoznam orgánov vyvážajúcich krajín a vyvážajúcich colných území splnomocnených na vydávanie osvedčení o pravosti sa uvádza v prílohe II k uvedenému nariadeniu.
(2)
Chorvátsko zmenilo názov orgánu vydávajúceho osvedčenia o pravosti. Zoznam uvedený v prílohe II k uvedenému nariadeniu by sa preto mal v súlade s článkom 5 ods. 2 nariadenia (ES) č. 1189/2008 zrevidovať.
(3)
Nariadenie (ES) č. 1189/2008 by sa preto malo zodpovedajúcim spôsobom zmeniť a doplniť.
(4)
Aby sa predišlo tomu, že názov orgánu uvedeného na nedávno vydaných osvedčeniach o pravosti nebude zodpovedať názvu orgánu uvedeného v nariadení (ES) č. 1189/2008, zmena a doplnenie uvedeného nariadenia by sa mali uplatňovať od 15. júna 2009, t. j. odo dňa, kedy Chorvátsko oznámilo Komisii názov nového vydávajúceho orgánu.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V prílohe II k nariadeniu (ES) č. 1189/2008 sa záznam týkajúci sa vydávajúceho orgánu Chorvátska nahrádza takto:
„-
Chorvátska republika: Croatian Agricultural Agency, Poljana Križevačka 185, 48260 Križevci, Croatia“.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 15. júna 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. augusta 2009